། །འཕགས་མཆོག་འཇིག་རྟེན་མགོན་པོའི་སྒྲུབ་ཐབས་ཆུ་གཏོར་སོགས་ངག་འདོན་དང་དམིགས་པའི་རིམ་པ་ཉུང་འཐུས་གསལ་བྱེད་དང་བཅས་ལག་ལེན་
རྣམ་པར་བཀོད་པ་བཞུགས་ལགས་སོ།།
བཅོམ་ལྡན་འདས་འཇིག་རྟེན་དབང་ཕྱུག་ལ་ཕྱག་འཚལ་ལོ།།  འདིར་རིག་འཛིན་ཆེན་པོ་ཚེ་དབང་ནོར་བུས་མཛད་པའི་སྤྱན་རས་གཟིགས་ཀྱི་སྒྲུབ་ཐབས་དང་ཆུ་གཏོར་གཏོང་ཚུལ་ལག་ལེན་དམིགས་པ་དང་བཅས་བཀླགས་ཆོག་ཏུ་བཀོད་པར། ཐུན་རྣམས་ཀྱི་དང་པོ་དང་འབྲེལ་བར་གདོང་དང་ཁ་ལག་བཀྲུས། དང་པོ་སྐྱབས་འགྲོ་སེམས་བསྐྱེད་བླང་བ་ནི། རང་གི་མདུན་གྱི་ནམ་མཁར་རྩ་བའི་བླ་མ་ལ་སངས་རྒྱས་བྱང་ཆུབ་སེམས་དཔའ་སྤྲིན་གྱི་ཕུང་པོ་ལྟ་བུར་བཞུགས་པར་དམིགས་ནས་དེའི་སྤྱན་སྔར་བདག་གཞན་སེམས་ཅན་ཐམས་ཅད་བྱང་ཆུབ་ཆེན་པོ་ལ་འགོད་པའི་ཕྱིར་སྐྱབས་འགྲོ་དང་། སྨོན་འཇུག་གི་སེམས་བསྐྱེད་ཀྱི་སྡོམ་པ་ལེན་སྙམ་པས་ཕྱག་སོགས་ཡན་ལག་བདུན་པ་ཅི་རིགས་སྔོན་འགྲོས་ལག་ཐལ་མོ་སྦྱར་ཏེ་དད་གུས་རྩེ་གཅིག་པས་ངག་ཏུ།། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ། བྱང་ཆུབ་སྙིང་པོར་མཆིས་ཀྱི་བར། །སངས་རྒྱས་རྣམས་ལ་སྐྱབས་སུ་མཆི། །ཆོས་དང་བྱང་ཆུབ་སེམས་དཔའ་ཡི། །ཚོགས་ལའང་དེ་བཞིན་སྐྱབས་སུ་མཆི། །ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང་། །བྱང་ཆུབ་སེམས་དཔའི་བསླབ་པ་ལ། །དེ་དག་རིམ་བཞིན་གནས་པ་ལྟར། །དེ་བཞིན་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང་། །དེ་བཞིན་དུ་ནི་བསླབ་པ་ལའང་། །རིམ་པ་བཞིན་དུ་བསླབ་པར་བགྱིའོ།། ལན་གསུམ་གྱིས་སྡོམ་པ་བླང་། དེ་ལྟར་སེམས་བསྐྱེད་པ་ལ་རང་གཞན་དགའ་བ་བསྐྱེད་ཅིང་སྨོན་ལམ་གདབ་པ།། དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་བདག་ད་གྱུར། །ད་ནི་བདག་གི་ཅི་གནས་ཀྱང་། །རིགས་དང་མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །བདག་གི་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །སེམས་ཅན་ཐམས་ཅད་བདེ་དང་ལྡན་གྱུར་ཅིག །ངན་འགྲོ་ཐམས་ཅད་རྟག་ཏུ་སྟོངས་པར་ཤོག །བྱང་ཆུབ་སེམས་དཔའ་གང་དག་སུ་བཞུགས་པ། །དེ་དག་ཀུན་གྱི་སྨོན་ལམ་འགྲུབ་གྱུར་ཅིག ། ཞེས་བརྗོད་སྒོམ་བཟླས་དངོས་གཞི་ལ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭཱབྷཱ་ཝ་ཤུདྡྷོ྅ཧཾ། ཨོཾ་ཤུནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཆོས་རྣམས་སྟོང་པའི་ངང་ལས་རང་རིག་པ། །འགྲོ་ལ་སྙིང་རྗེའི་རོལ་པས་ཡི་གེ་ཧྲཱིཿ དེ་ཉིད་ཡོངས་གྱུར་བདག་ཉིད་འཇིག་རྟེན་མགོན། །ཞལ་གཅིག་ཕྱག་གཉིས་ཞབས་ཟུང་སྐྱིལ་མོ་ཀྲུང་། །པད་ཟླའི་གདན་དང་ཟླ་བའི་རྒྱབ་ཡོལ་ཅན། །ཟླ་བའི་དཀྱིལ་འཁོར་རྒྱས་འདྲའི་ཞལ་མངའ་ཞིང་། །པདྨ་དཀར་པོ་རྒྱས་འདྲའི་སྤྱན་རས་གཟིགས། །ཕྱག་ན་མཆོག་སྦྱིན་པད་དཀར་འདབ་བརྒྱ་མཛེས། །ཞི་ཚུལ་རྒྱན་རྫོགས་ཡིད་དུ་འོང་བའི་སྐུ། །སྤྱི་གཙུག་སངས་རྒྱས་འོད་དཔག་མེད་པ་བཞུགས། །གནས་གསུམ་རྡོ་རྗེ་གསུམ་གྱུར་ཨོཾ་ཨཱཿཧཱུྃ། འོད་འཕྲོས་རྒྱལ་ཀུན་སྤྱན་དྲངས་བདག་ལ་ཐིམ། །བཛྲ་ས་མཱ་ཛཿཛཿཧཱུྃ་བཾ་ཧོཿ ཐུགས་ཀར་པདྨ་འདབ་དྲུག་ལྟེར། །ཟླ་སྟེང་ཧྲཱིཿམཐར་ཡིག་དྲུག་འཁོར། །ཨོཾ་མ་ཎི་པདྨེ་ཧཱུྃ། འོད་ཀྱིས་རྒྱལ་མཆོད་འགྲོ་སྒྲིབ་སྦྱངས། །ཅིར་སྣང་འཕགས་པའི་སྐུ་གསུང་ཐུགས། ། ཞེས་བརྗོད་ཅིང་། དེའི་དོན་རིམ་པར་སེམས་ཤིང་། དང་པོར་ཨོཾ་སྭཱ་བྷཱ་ཝ་བརྗོད་སྐབས་གཟུང་འཛིན་གཉིས་བསྡུས་ཀྱི་ཆོས་ཐམས་ཅད་སྟོང་པ་ཉིད་དུ་མོས། སྟོང་པའི་ངང་ལས་རང་རིག་གི་གསལ་སྣང་འགྲོ་བ་ཀུན་ལ་སྙིང་རྗེ་སྒྱུ་མ་ལྟ་བུར་ཤར་བའི་ཚུལ་གྱིས། ཡི་གེ་ཧྲཱིཿཞིག་གསལ་ཧྲཱིཿདེ་ཡོངས་སུ་གྱུར་བ་ལས། བདག་ཉིད་རྗེ་བཙུན་སྤྱན་རས་གཟིགས་ཞལ་གཅིག་ཕྱག་གཉིས་ཞབས་ཟུང་སྐྱིལ་མོ་ཀྲུང་གིས་པདྨ་ཟླ་བའི་གདན་ལ་བཞུགས་པ། ཕྱག་གཡས་མཆོག་སྦྱིན་དང་གཡོན་པད་དཀར་འདབ་བརྒྱའི་སྡོང་བུ་འཛིན་པ་ཤིན་ཏུ་ཞི་ཚུལ་རིན་པོ་ཆེའི་རྒྱན་གྱིས་བརྒྱན་པ། སྤྱི་བོའི་གཙུག་ཏུ་སངས་རྒྱས་འོད་དཔག་མེད་ཀྱིས་མཚན་པ། སྐུ་ལས་འོད་ཟེར་དཔག་མེད་འཕྲོ་ཞིང་སྣང་ལ་རང་བཞིན་མ་གྲུབ་པ་ཆུ་ཟླ་ལྟ་བུར་གསལ་བའི་སྤྱི་བོའི་གནས་སུ་ཨོཾ། མགྲིན་པར་ཨཱཿ ཐུགས་ཀར་ཧཱུྃ་སྟེ་རྡོ་རྗེ་གསུམ་གྱི་རང་བཞིན་དེ་ལས་འོད་འཕྲོས་པས་རྒྱལ་བ་སྲས་བཅས་ཐམས་ཅད་སྤྱན་རས་གཟིགས་ཀྱི་རྣམ་པར་སྤྱན་དྲངས་བདག་ལ་ཐིམ་ཛཿཧཱུྃ་བྃ་ཧོས་གཉིས་མེད་བརྟན་པར་བཞུགས་མོས། དེ་ནས་ཐུགས་ཀར་པདྨ་འདབ་མ་དྲུག་པའི་ལྟེ་བར་ཟླ་བའི་སྟེང་དུ་ཐུགས་སྲོག་ཧྲཱིཿཡིག་དེའི་མཐར་ཡི་གེ་དྲུག་པས་བསྐོར་བ་སྟེ་སྔགས་ཕྲེང་གཡས་བསྐོར་དུ་ཡོད་པར་མོས། ས་བོན་སྔགས་ཕྲེང་ལས་འོད་ཟེར་དཔག་མེད་འཕྲོས་འོད་ཟེར་གྱི་སྣེ་ལ་མཆོད་པའི་ཚོགས་དཔག་མེད་སྤྲུལ་ཏེ་ཕྱོགས་བཅུའི་རྒྱལ་བ་མཆོད། དེ་དག་གི་བྱིན་རླབས་འོད་ཟེར་གྱི་རྣམ་པར་བསྡུ་ཞིང་བསྟིམ། ཡང་ས་བོན་སྔགས་ཕྲེང་ལས་འོད་འཕྲོས་འགྲོ་བ་རིགས་དྲུག་གི་སེམས་ཅན་ཐམས་ཅད་ལ་ཕོག །དེ་དག་གི་སྡུག་བསྔལ་རྒྱུ་དང་བཅས་པ་སྦྱངས། འཕགས་པའི་གོ་འཕང་ལ་བཀོད། འོད་དེས་སྣོད་བཅུད་ཐམས་ཅད་སྦྱངས་པས་སྣོད་གཞལ་ཡས་ཁང་། བཅུད་ཀྱི་སེམས་ཅན་ཐམས་ཅད་ལྷ་སྟེ། སྣང་ཚད་ལྷ་སྤྱན་རས་གཟིགས། གྲགས་ཚད་སྔགས་ཡི་གེ་དྲུག་པའི་རང་སྒྲ། དྲན་རྟོག་ཐམས་ཅད་འཕགས་པའི་ཡེ་ཤེས་ཀྱི་ཐུགས་སུ་མོས་ཏེ། ཨོཾ་མ་ཎི་པདྨེ་ཧཱུྃ། ཞེས་ཤེལ་གྱི་ཕྲེང་བ་དཀར་པོ་ལྟ་བུ་རུང་བའི་ཕྲེང་བ་ལག་གིས་བཟུང་སྟེ། སྔགས་རྩེ་གཅིག་ཏུ་བཟླ་བར་བྱའོ། །ཐུན་འཇོག་སྐབས་དམ་ཡེ་དབྱེར་མེད་ཀྱི་ཚུལ་དེར་ཉེར་མཆོད་ལྔ་རོལ་མོས་མཆོད་པའི་ཚུལ་གྱིས། ཨོཾ་ཨརྒྷཾ་པྲ་ཏིཙྪ་སྭཱཧཱ། དེ་བཞིན་པུཥྤེ། དྷུ་པེ། ཨཱ་ལོ་ཀེ གནྡེ། ནཻ་ཝིདྱ། ཤཔྟ་རྣམས་ཀྱིས་མཆོད། སྐྱོན་གྱིས་མ་གོས་སྐུ་མདོག་དཀར། །རྫོགས་སངས་རྒྱས་ཀྱིས་དབུ་ལ་བརྒྱན། །ཐུགས་རྗེའི་སྤྱན་གྱིས་འགྲོ་ལ་གཟིགས། །སྤྱན་རས་གཟིགས་ལ་ཕྱག་འཚལ་བསྟོད། ། ཞེས་པས་བསྟོད། དེ་ནས་རྗེས་འབྲེལ་སྙིང་རྗེའི་རྣལ་འབྱོར་གྱིས་ཡིད་བཏགས་དང་བར་དོའི་ཆུ་གཏོར་བཏང་བ་ལ། ཡི་དྭགས་ཁ་ཟས་ཀྱི་དྲི་ཚོར་བར་མི་ནུས་པ་ལ། རང་ཁ་ཟས་མ་བྱས་པའི་ནང་བར་སྔ་བར་ལག་པ་ཁྲུས་བྱས་གཙང་སྦྲ་དང་ལྡན་པས། རུང་བའི་སྣོད་གསེར་དངུལ་ལམ་ཟངས་སོགས་ཀྱི་ཀ་ཏོ་རའི་ནང་དུ་མཉྫི་དངུལ་གྱིའམ་ཟངས་ཀྱི་མཐེབ་རྩེ་གང་རུང་དང་། ཆུ་སྣོད་བུམ་པའི་ཡ་འགུ་མ་འགུར་གྲགས་པ་བཅས་ལེགས་པར་བཤམས། ཕྱི་གཏོར་སྐབས་འདི་ཚོར་ལྕགས་ར་གན་ཁྲོ་སོགས་མི་རུང་གསུངས། བདག་ཉིད་འཕགས་པ་སྤྱན་རས་གཟིགས་དང་མདུན་མཁར་ཡང་སྤྱན་རས་གཟིགས་རང་མཚུངས་ཞིག་གསལ་བའི་ཕྱག་གཡས་མཆོག་སྦྱིན་ལས་བདུད་རྩིའི་རྒྱུན་དཔག་མེད་འབབ་པས།  ཡིད་དགས་རྒྱུན་གྱིས་ལོངས་སྤྱོད་པས་ཚིམ་ཞིང་བཀྲེས་སྐོམ་གདུང་བ་ཞི་ནས་བྱང་ཆུབ་སེམས་དང་ལྡན་པར་གྱུར་བར་བསམ་བཞིན་ལག་གཡས་ཀྱི་ཆུ་སྣོད་ནས་ཆུ་རྒྱུན་ལུགས་བཞིན་པར་འདི་སྐད་དུ། བདག་ཉིད་འཕགས་པའི་སྐུར་གསལ་བའི་མདུན་གྱི་ནམ་མཁར་ཡང་འཕགས་པ་སྐད་ཅིག་གི་གསལ་བའི་ཕྱག་གི་མཐིལ་ནས་བདུད་རྩིའི་རྒྱུན་གྱི་ཡི་དྭགས་ཐམས་ཅད་ཀྱི་བཀྲེས་སྐོམ་སོགས་དུཿཁ་མཐའ་དག་སེལ་བར་གྱུར། ཨོཾ་ཨཱཿཧཱུྃ་ཧྲཱིཿཨོཾ་མ་ཎི་པདྨེ་ཧཱུྃ། ཞེས་ལན་ཅི་ནུས་ཤིག་བརྗོད་བཞིན་པར་ཆུ་རྒྱུན་སྦྲེངས། འཕགས་པ་སྤྱན་རས་གཟིགས་དབང་གི །ཕྱག་ནས་འབབ་པའི་འོ་རྒྱུན་གྱིས། །ཡི་དྭགས་རྣམས་ནི་ཚིམ་བྱས་ནས། །ཁྲུས་བྱས་རྟག་ཏུ་བསིལ་བར་ཤོག །ཨོཾ་ཛྭ་ལ་མི་དཾ་སརྦ་པྲེ་ཏ་བྷྱཿསྭཱཧཱ། ཞེས་སྔགས་ཚར་རེ་དང་ལག་གཡས་ཀྱི་ཆུ་དུམ་རེ་སྤྲེངས། གཡོན་པས་སྔགས་རེའི་མཐར་སེ་གོལ་གཅིག་རྐྱང་རེ་གདབ་ལ། ཚུལ་དེས་གྲངས་བདུན་སོགས་ཅི་ནུས་བསགས། གཞན་མ་གྲུབ་ཀྱང་ཡི་དྭགས་ཆུ་སྦྱིན་འདི་ཙམ་ཞིག་འབད་ཀྱང་ཕན་ཡོན་ཆེ་གསུངས། གོང་གི་གྲངས་རྫོགས་པ་དང་གཏོར་སྣོད་ཀྱི་ཆུ་ཕོ་བ་དང་སྨོན་ལམ་འདི་སྐད་ཅེས། ཐམས་ཅད་ནམ་མཁའི་མཛོད་བཞིན་དུ། །ལོངས་སྤྱོད་ཟད་པ་མེད་པ་དང་། །རྩོད་པ་མེད་ཅིང་འཚེ་བ་མེད། །རང་དབང་དུ་ཡང་སྤྱོད་པར་ཤོག ། ཅེས་བརྗོད།  དེ་ནས་ཡི་དགས་གཞན་ལ་གཏོར་མ་གཏོང་ན་སྣོད་གོང་ལྟར་ཆུ་གཙང་གིས་བཀང་།  དེ་ལ་འབྲུ་ཡོས་སམ་ཟན་ཕྱེ་རིལ་བུ་གཙང་མ་སོགས་བཏབ་སྟེ།  སུ་རུ་པའི་གཏོར་མ་ནི་འདི་ལྟར། མདུན་གྱི་ནམ་མཁར་རྫོགས་པའི་སངས་རྒྱས་གཟུགས་མཛེས་བཞུགས་པའི་བྱིན་རླབས་ཀྱིས་ཡི་དྭགས་རྣམས་བཀྲེས་སྐོམ་ཞི་ཞིང་སྡུག་བསྔལ་སེལ་བར་གྱུར། ཅེས་བརྗོད་པའི་དམིགས་པ་ཡང་གོང་བཞིན་རང་ཉིད་སྤྱན་རས་གཟིགས་སུ་གསལ་བ་དང་། མདུན་གྱི་ནམ་མཁར་ཡང་སྤྱན་རས་གཟིགས་བཞུགས་པར་སྒོམ་སྟེ། གཟུགས་མཛེས་ཞེས་པ་ཡང་སྤྱན་རས་གཟིགས་ཀྱི་ངོ་བོ་ཡིན་གསུངས། དེ་ལྟར་དམིགས་པའི་བྱིན་རླབས་དང་། གཏོར་རྫས་ཀྱི་ཆ་ཀུན་ཨོཾ་ཨཱཿཧཱུྃ་གཏོར་མ་འདོད་ཡོན་བདུད་རྩིའི་གཏེར་དུ་གྱུར་ཞེས་པས་ཡིག་འབྲུ་གསུམ་གྱིས་བྱིན་རླབས་བྱས་པས་སྦྱངས་རྟོགས་སྦར་བས་འདོད་ཡོན་ཟད་མི་ཤེས་པར་བསམས་ཏེ། ན་མཿསུ་རུ་བ་ཡ། ཏ་ཐཱ་ག་ཏ་ཡ། ཨརྷ་ཏེ། སམྱཀྶཾ་བུདྡྷ་ཡ། ཏདྱ་ཐཱ། ཨོཾ་སུ་རུ་སུ་རུ། པྲ་སུ་རུ་པྲ་སུ་རུ། ཏ་ར་ཏ་ར། བྷ་ར་བྷ་ར། སཾ་བྷ་ར་སཾ་བྷ་ར། སྨ་ར་སྨ་ར། སནྟ་ར་པ་ཡ་སནྟར་པ་ཡ། སརྦ་པྲེ་ཏ་ནཾ་སྭཱ་ཧཱ། ཞེས་པ་བདུན་གྱི་མཐར་ལག་གཡོན་གྱིས་སེ་གོལ་གསུམ་བྱས། ཕྱི་རུ་དེངས་ཤིག་ཀླགས་ལྟ་འདོད་པ་རྣམས། །འཇིག་རྟེན་ཁམས་གནས་ཡི་དྭགས་ཐམས་ཅད་པ། །རྣམས་ལ་བདག་གི་བཟའ་བ་སྟེར་བར་བགྱི། །མཆོག་གསུམ་བདེན་པས་ཚིམ་མགུ་རྒྱས་ཐོབ་ཤོག །སྦྱིན་པ་རྒྱ་ཆེར་གྱུར་པ་འདི་ཡི་མཐུས། འགྲོ་བའི་དོན་དུ་རང་བྱུང་སངས་རྒྱས་ཤིང་། །སྔོན་བྱོན་རྒྱལ་བ་རྣམས་ཀྱིས་མ་གྲོལ་བའི། །སྐྱེ་བོའི་ཚོགས་རྣམས་སྦྱིན་པས་གྲོལ་གྱུར་ཅིག །ངན་སོང་སྡུག་བསྔལ་མི་མྱོང་ཞིང་། །དཀའ་བ་སྤྱད་པ་མེད་པ་ཡང་། །ལྷ་བས་ལྷག་པའི་ལུས་ཐོབ་ནས། །དེ་དག་སངས་རྒྱས་མྱུར་ཐོབ་ཤོག ། ཅེས་སྨོན་ལམ་བཏབ་སྟེ་གཏོར་མཐེབ་ཀྱི་ཆུ་སྣོད་དུ་བྱོ། འདི་ཟས་མ་ཟོས་གོང་ཁོ་ནར་བྱས་པས་ཡི་དྭགས་ཐམས་ཅད་ལ་འབྲས་བྲེ་བོ་ཆེ་རེ་རེ་སྦྱིན་པར་འགྱུར་ཞིང་། ཕན་ཡོན་ཚེ་རིང་བ་དང་། ལོངས་སྤྱོད་འཕེལ་བ་དང་། ཕྱི་མ་བདེ་བ་ཅན་དུ་སྐྱེ་བ་སོགས་མང་དུ་གསུངས་སོ། །དེ་ནས་ཁ་འབར་མའི་གཏོར་མ་ནི། ཆུ་སྣོད་བཀང་བར་འབྲུ་སོགས་བཏབ་སྟེ། ཨོཾ་ཨཿཧཱུྃ། གཏོར་མ་འདོད་ཡོན་བདུད་རྩིའི་གཏེར་དུ་གྱུར། ཞེས་བྱིན་གྱིས་རླབས། ལག་གཡས་ཀྱི་གཏོར་མའི་སྣོད་ལ་རེག་ནས། གཟི་བརྗིད་ཚད་མེད་དབང་གྱུར་འོད་ཟེར་རྣམ་པར་རྒྱལ་བའི་གཟུངས་འདི་བཀླགས་ཏེ། ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སམ་བྷ་ར་སམ་བྷ་ར་ཧཱུྃ། ཞེས་ལན་བདུན་གྱི་མཐར་སེ་གོལ་གདབ། དེ་རྗེས་དེ་བཞིན་གཤེགས་པ་བཞིའི་མཚན་བརྗོད་དེ། དེ་བཞིན་གཤེགས་པ་རིན་ཆེན་མང་ལ་ཕྱག་འཚལ་ལོ། །དེ་བཞིན་གཤེགས་པ་གཟུགས་མཛེས་དམ་པ་ལ་ཕྱག་འཚལ་ལོ། །དེ་བཞིན་གཤེགས་པ་སྐུ་འཇམ་ཀླས་ལ་ཕྱག་འཚལ་ལོ། །དེ་བཞིན་གཤེགས་པ་འཇིགས་པ་ཐམས་ཅད་དང་བྲལ་བ་ལ་ཕྱག་འཚལ་ལོ།། ཞེས་བརྗོད་དེ། དེ་བཞིན་གཤེགས་པ་རིན་ཆེན་མང་ནི་རིན་ཆེན་འབྱུང་གནས། གཟུགས་མཛེས་དམ་པ་སྤྱན་རས་གཟིགས། སྐུ་འཇམ་ཀླས་འཇམ་དཔལ་དབྱངས། འཇིག་པ་ཐམས་ཅད་དང་བྲལ་བ་ཕྱག་རྡོར་གྱི་ངོ་བོ་ཉིད་ཡིན་གསུངས་ཏེ། རིན་འབྱུང་སྐུ་མདོག་གསེར་མདོག་ཕྱག་གཡས་མཆོག་སྦྱིན་གཡོན་མཉམ་བཞག །སྤྱན་རས་གཟིགས་གོང་མངོན་རྟོགས་བཞིན། འཇམ་དབྱངས་དམར་སེར་ཕྱག་གཡས་རལ་གྲི་གཡོན་པུ་ཏི་བསྣམས་པ། ཕྱག་རྡོར་སྔོན་པོ་གཡས་རྡོ་རྗེ་གཡོན་སྐྱབས་སྦྱིན་ཐམས་ཅད་པད་ཟླའི་གདན་ལ་བཞུགས་པ། ཡང་ན་རིན་ཆེན་མང་མཉམ་མེད་ཐུབ་དབང་ལྟ་བུ། སྐུ་འཇམ་ཀླས་གངས་ཅན་མཚོ། འཇིགས་བྲལ་དོན་གྲུབ་ཏུ་སྒོམ་ཡང་རུང་གསུངས་ཏེ་གཞན་གོང་དུ་བརྗོད་པ་དེ་ག་གྲགས་ཆེ། དེ་ལྟ་བུ་མདུན་གྱི་ནམ་མཁར་བཞུགས་པར་དམིགས་ནས། དེ་ལ་མོས་པས་འདུད་ཅིང་དེའི་བྱིན་རླབས་ཀྱིས་ཡི་དྭགས་རྣམས་ཀྱི་སྡུག་བསྔལ་སེལ་བར་བསམ། དེ་ལྟར་དེ་བཞིན་གཤེགས་པ་བཞིའི་མཚན་བརྗོད་མཐར། གོང་བཞིན་གཏོར་མའི་རྫས་གཙང་སར་དོར་ཏེ་སྨོན་ལམ་བརྗོད། སྐྱར་དུ་གྲངས་བསོག་ཚེ་ཚུལ་དེ་འདྲ་བ་འབའ་ཞིག་གིས་གྲངས་ཚད་བསོག་པའོ། །དེ་ནས་བར་དོའི་གཏོར་མ་བཏང་ན། རྫས་ཁ་འབར་མའི་སྐབས་ལྟར་བཤམས་ལ། རང་གི་མདུན་གྱི་ནམ་མཁར་རྫོགས་པའི་སངས་རྒྱས་མི་འཁྲུགས་པ་ས་གནོན་མཉམ་བཞག་གི་ཕྱག་རྒྱ་ཅན་སྐུ་མདོག་མཐིང་ག་རྡོ་རྗེ་སྐྱིལ་ཀྲུང་གིས་པད་ཟླར་བཞུགས་པ་གསལ་བའི་བྱིན་རླབས་ཀྱིས། བར་དོའི་སེམས་ཅན་ཀུན་གྱི་སྡུག་བསྔལ་འཇིགས་སྐྲག་ཞི་ཞིང་ཟས་སྐོམ་སོགས་གང་འདོད་ཀྱིས་ཡིད་ཚིམ་ཞིང་། བར་དོ་ལ་བར་དོར་ངོ་ཤེས་ནས་དག་པའི་ཀློང་དུ་གྲོལ་བར་གྱུར་བར་བསམ་བཞིན་དུ་འདི་ལྟར་བརྗོད་དེ་མདུན་གྱི